Doiteronomio 4 | Beibele Inthaneteng | Phetolelo ya Lefase le Lefsa
4 “Bjale lena Baisiraele, theetšang ditaelo le dikahlolo tšeo ke le rutago gore le di phethe, e le gore le phele+ le gore le tsene le dule nageng yeo Jehofa Modimo wa borakgolokhukhu ba lena a le neago yona.
2 Le se ke la oketša lentšung leo ke le laelago lona goba la fokotša go lona,+ e le gore le lote ditaelo tša Jehofa Modimo wa lena tšeo ke le laelago tšona.
3 “Mahlo a lena a bone seo Jehofa a se dirilego tabeng ya modimo wa Baali wa Peoro,+ ge Jehofa Modimo wa lena a fediša mo gare ga lena yo mongwe le yo mongwe yo a bego a latela Baali wa Peoro.+
4 Eupša lena bao le kgomaretšego+ Jehofa Modimo wa lena, ka moka ga lena le a phela lehono.
5 Bonang kamoo ke le rutilego ditaelo+ le dikahlolo+ ka gona, feela bjalo ka ge Jehofa Modimo wa ka a ntaetše, e le gore le phele ka tšona mo nageng yeo le yago go dula go yona.
6 Le di lote le be le phele ka tšona, ka gobane meraforafo yeo e tlago go kwa ka ditaelo tše ka moka e tla bona bohlale+ bja lena le kwešišo+ ya lena, gomme e tla re: ‘Ruri setšhaba se se segolo ke sa batho ba bohlale le bao ba nago le kwešišo.’+
7 Gobane ke setšhaba+ sefe se segolo seo medimo ya sona e lego kgauswi le sona go etša kamoo Jehofa Modimo wa rena a lego kgauswi le rena ka gona dinakong tšohle tša ge re mmitša?+
8 Le gona ke setšhaba sefe se segolo seo se nago le ditaelo tša go loka gotee le dikahlolo tše di swanago le molao wo ka moka wo ke o beago pele ga lena lehono?+
9 “Feela itlhokomeleng le be le šetše le meoya ya lena,+ e le gore le se ke la lebala dilo tšeo mahlo a lena a di bonego+ le gore di se ke tša tloga dipelong tša lena mehleng ka moka ya ge le phela;+ le di tsebiše bana ba lena le ditlogolo tša lena.+
10 Le ba tsebiše tša mohlang wa ge le be le eme pele ga Jehofa Modimo wa lena kua Horebe,+ ge Jehofa a be a re go nna: ‘Kgobokeletša setšhaba go nna gore ke se botše mantšu a ka,+ e le gore se ithute go mpoifa+ mehleng ka moka ya ge se phela lefaseng le gore se tle se rute bana ba sona.’+
11 “Ka gona lena la batamela la ema patogeng ya thaba ye, gomme yona e be e tuka mollo o fihlago kua gare ga legodimo; go be go le leswiswi, go na le leru le leswiswi le leso.+
12 Jehofa a bolela le lena gare ga mollo.+ Le be le ekwa modumo wa mantšu, eupša go se na sebopego+ seo le se bonago—le sa bone selo ge e se go kwa lentšu.+
13 A le botša ka kgwerano+ ya gagwe yeo a le laetšego gore le e dire, e lego Melao e Lesome,*+ gomme ka morago ga moo a e ngwala diphaphathing tše pedi tša maswika.+
14 Le gona ka nako yeo Jehofa o ile a ntaela gore ke le rute ditaelo le dikahlolo tšeo, gore le phele ka tšona nageng yeo le tshelelago go yo e tšea gore e be ya lena.+
15 “Le tloge le šetša meoya ya lena,+ ka gobane ga se la bona sebopego+ le ge e le sefe mohlang Jehofa a be a bolela le lena kua Horebe gare ga mollo,
16 e le gore le se ke la senya+ gomme la itirela seswantšho se se betlilwego sa sebopego le ge e le sefe, seo se emelago yo motona goba yo motshadi,+
17 seswantšho sa phoofolo le ge e le efe yeo e lego mo lefaseng,+ seswantšho sa nonyana le ge e le efe yeo e nago le maphego yeo e fofago magodimong,+
18 seswantšho sa selo le ge e le sefe seo se sepelago mo fase le seswantšho sa hlapi+ le ge e le efe yeo e lego ka meetseng ka tlase ga lefase;
19 gore le se ke la emišetša mahlo a lena legodimong la bona letšatši, kgwedi le dinaledi, e lego makoko ka moka a legodimong, ke moka la aroga gomme la a khunamela la ba la a hlankela,+ e lego ao Jehofa Modimo wa lena a a neilego merafo yohle ka tlase ga magodimo ka moka.+
20 Eupša Jehofa o tšere lena a le ntšha sebešong sa tšhipi,+ a le ntšha Egipita, gore le be setšhaba sa gagwe+ go ba go fihla le lehono.
21 “Jehofa a ntukela bogale ka baka la lena,+ moo a ilego a ena gore nka se tshele Noka ya Jorodane goba ka tsena nageng e botse yeo yena Jehofa Modimo wa lena a le neago yona e le bohwa.+
22 Ka gona ke tla hwela nageng ye.+ Nka se tshele Noka ya Jorodane, eupša lena le tla e tshela gomme la tšea naga ye e botse gore e be ya lena.
23 Itšhetšeng gore le se ke la lebala kgwerano yeo Jehofa Modimo wa lena a e dirilego le lena,+ le gore le se ke la itirela diswantšho tše di betlilwego tša sebopego sa selo le ge e le sefe tšeo Jehofa Modimo wa lena a le ileditšego go di dira.+
24 Ka gobane Jehofa Modimo wa lena ke mollo o jago,+ ke Modimo yo a nyakago boineelo bjo bo feletšego.+
25 “Ge le ka ba le bana le ditlogolo gomme ya re ge le šetše le dutše nako e telele mo nageng, la senya+ ka go dira diswantšho tše di betlilwego+ tša sebopego sa selo le ge e le sefe gomme la dira bobe mahlong a Jehofa Modimo+ wa lena e le gore le mo kgopiše,
26 gona lehono ke tšea legodimo le lefase+ e le dihlatse tša lena tša gore le tla hwa kapejana nageng yeo le tshelago Noka ya Jorodane gore le e tšee e be ya lena. Le ka se atelwe ke matšatši go yona ka gobane le tla fedišwa e le ruri.+
27 Jehofa o tlo le gašanya gare ga merafo+ gomme la šala le le ba sego kae ka palo+ ditšhabeng tšeo Jehofa a tlago go le rakela go tšona.
28 Gona moo le tla hlankela medimo+ ya dikota le maswika+ yeo e dirilwego ke diatla tša motho, yeo e sa kgonego go bona, go kwa, go ja goba go dupa.+
29 “Ge le ka nyaka Jehofa Modimo wa lena le le moo, le tla mo hwetša,+ ka gobane le tla mo tsoma ka dipelo tša lena ka moka le ka moya wa lena ka moka.+
30 Ge bofelong bja mehla mantšu a ka moka a phethagala go lena gomme le le mathateng a šiišago, gona le tla boela go Jehofa Modimo+ wa lena la theetša lentšu la gagwe.+
31 Gobane Jehofa Modimo wa lena ke Modimo yo a nago le kgaugelo.+ A ka se le lahle goba a le fediša goba a lebala kgwerano+ ya borakgolokhukhu ba lena yeo a ba enetšego yona.
32 “Bjale botšišang hle mabapi le mehla e fetilego+ ya pele ga lena, ya go tloga letšatšing la ge Modimo a be a bopa motho lefaseng+ le go tloga pheletšong e nngwe ya magodimo go fihla go e nngwe. Le botšiše gore: Na go na le selo le ge e le sefe se segolo seo se swanago le se seo se kilego sa direga goba taba yeo e swanago le yona yeo e kilego ya kwewa?+
33 Na go na le setšhaba se sengwe seo se kilego sa kwa lentšu la Modimo a bolela gare ga mollo ka tsela yeo lena le le kwelego ka gona, gomme sa phela?+
34 Goba na go na le setšhaba seo Modimo a kilego a leka go se ntšha setšhabeng se sengwe ka diteko,+ dipontšho,+ mehlolo,+ ntwa,+ seatla se matla,+ ka letsogo leo le otlolotšwego+ le ka dilo tše di boifišago kudu,+ go swana le tšohle tšeo yena Jehofa Modimo wa lena a di dirilego pele ga mahlo a lena kua Egipita?
35 Lena le bontšhitšwe tšeo, e le gore le tsebe gore Jehofa ke Modimo wa therešo;+ ga go na yo mongwe ka ntle le yena.+
36 O le kwešitše lentšu la gagwe go tšwa legodimong gore a le phošolle; a le bontšha mollo wa gagwe o mogolo godimo ga lefase gomme la kwa mantšu a gagwe a etšwa gare ga mollo.+
37 “Eupša le sa phela, ka ge a ratile borakgolokhukhu ba lena moo a kgethilego peu ya bona ya mehleng e tlago+ gomme a le ntšha Egipita ka matla a gagwe a magolo a le lebeletše,+
38 gore a rake pele ga lena ditšhaba tšeo di le fetago ka bogolo le matla, gore a le goroše le gore a le nee naga ya tšona e le bohwa go etša lehono.+
39 Lehono le tseba seo gabotse; le gopoleng dipelong tša lena gore Jehofa ke Modimo wa therešo godimo magodimong le tlase lefaseng.+ Ga go na yo mongwe.+
40 Le lote melao+ ya gagwe le ditaelo tša gagwe tšeo ke le laelago tšona lehono, gore dilo di tle di le sepelele gabotse+ gotee le bana ba lena ba mehleng e tlago, gore le tle le dule le atelwa ke matšatši nageng yeo Jehofa Modimo wa lena a le neago yona.”+
41 Ka nako yeo Moshe a beela ka thoko metse e meraro ka thoko ya bohlabela bja Noka ya Jorodane,+
42 gore motho yo a bolayago wa gabo a sa ikemišetša+ e bile a be a se a mo hloya,+ a tšhabele moo; a tšhabele go o mongwe wa metse ye gomme a phele.+
43 Metse yeo e be e le wa Betsera+ lešokeng leo le lego molaleng bakeng sa Barubeni, wa Ramothe+ wo o lego Gileada bakeng sa Bagada le wa Golani+ wo o lego Bashani bakeng sa Bamanase.+
44 Wo ke molao+ woo Moshe a o beilego pele ga bana ba Isiraele.
45 Tše ke dikgopotšo,+ ditaelo+ le dikahlolo+ tšeo Moshe a di boditšego bana ba Isiraele ge ba etšwa Egipita,
46 ba le seleteng sa Noka ya Jorodane moeding wo o lego ka pele ga Bethe-peoro,+ nageng ya Sihoni kgoši ya Baamore, yo a bego a dula Heshibone+ le yoo Moshe le bana ba Isiraele ba mo fentšego ge ba be ba etšwa Egipita.+
47 Ba tšea naga ya gagwe le ya Ogo+ kgoši ya Bashani ya ba tša bona, e lego dikgoši tše pedi tša Baamore tšeo di bego di dula seleteng sa Noka ya Jorodane ka thoko ya bohlabela,
48 go tloga ka Aroere+ yeo e lego leribeng la moedi wa mafula wa Arinoni go fihla ka Thaba ya Sione, ke gore, ya Heremone,+
49 le Araba+ ka moka ga yona seleteng sa Noka ya Jorodane ka thoko ya bohlabela gotee le go fihla ka lewatle la Araba+ metheogeng ya Pisiga.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D4%26wtlocale%3DSE%26srcid=share⊂ject=Bala Beibele Inthaneteng